## El Consell col·labora amb la Universitat Politècnica de València, la Universitat de València, la Universitat Miguel Hernández i la Universitat d’Alacant per a la realització de pràctiques formatives en la Conselleria d’Agricultura

*** Els estudiants seleccionats rebran una quantitat mensual de 600 euros bruts
* La Conselleria d’Agricultura subvenciona estes pràctiques amb un total de 30.000 euros**

El Consell ha autoritzat un conveni de cooperació educativa entre la Conselleria d’Agricultura, Aigua, Ramaderia i Pesca i quatre universitats públiques valencianes per a la realització de pràctiques formatives de l’alumnat durant l’any 2025.

La finalitat del conveni és col·laborar amb la Universitat Politècnica de València, la Universitat de València, la Universitat Miguel Hernández d’Elx i la Universitat d’Alacant en la formació pràctica de l’alumnat, mitjançant el desenrotllament de pràctiques externes i els projectes de fi de carrera, fi de grau o màster, en les dependències de la Conselleria o en centres dependents d’esta, per part dels estudiants, que contribuïsquen a completar els seus estudis acadèmics i a reforçar la seua formació.

L’ajuda econòmica de l’alumnat suposa una quantitat mensual de 600 euros bruts amb una jornada no superior a 25 hores setmanals.

La Conselleria subvencionarà l’import de les pràctiques que les universitats abonen als estudiants seleccionats, amb una quantitat anual màxima de 30.000 euros: 12.000 euros en el cas de la UPV, 7.000 euros en el cas de la UV i la UA, i 4.000 euros en el cas de la UMH.

Fecha: 29/07/2025